གསར་འགོད་པ་ལྷ་ས་གྲོང་ཁྱེར་ཁྲེང་ཀོན་ཆུས་སྐྱིད་རས་སྡེ་ཁུལ་གྱི་ཁོངས་སུ་སླེབས་སྐབས་སྲང་ལམ་ཞིག་ནམ་ལོའི་ཕྱག་ཟསཞེས་པའི་བོད་ཟས་ཟ་ཁང་ཞིག་མིག་ལམ་དུ་འཆར།ཞབས་ཞུ་བས་འོས་སྦྱོར་བྱས་པ་ལྟར་ལག་ཐོགས་ཁ་པར་ནས་ཟ་ཁང་གི་སྦྱིན་བདག་དང་འབྲེལ་བ་བྱེད་སྐབས་དུས་ཚོད་སྐར་མ་ལྔ་ཡང་མ་འགོར་བར་ཟ་ཁང་གི་སྦྱིན་བདག་ཕོ་གཞོན་དོན་གྲུབ་ཚེ་རིང་དང་འཕྲད།ཁོང་ནི་དང་ཐོག་ཁོ་བོས་བསམ་ཚོད་བྱས་པའི་སྦྱིན་བདག་ཉམས་དོད་པོ་ལྟ་བུ་མིན་པར་སྔོན་ནས་འདྲིས་གཤིབ་བྱུང་བའི་ཕོ་གཞོན་ཞིག་དང་འདྲ་ཞིང་།ང་ཚོའི་ཡོང་དོན་དང་དུ་བླངས་ཏེ་ཟ་ཁང་དུ་གདན་དྲངས།བོད་ཟས་ཟ་ཁང་ནང་སླེབས་སྐབས་ཁང་པའི་མཛེས་རྒྱན་དེར་གནའ་དེང་ཟུང་འབྲེལ་གྱི་མཛེས་ཆོས་ལྡན་པས་ལྟ་སྣང་ལྷག་པར་དོད།སྒོ་འཛུལ་མ་ཐག་དཔེ་ཁྲི་ཞིག་བསྒྲིགས་པའི་ཐོག་གྲགས་ཅན་རྩོམ་པ་པོའི་བརྩམས་ཆོས་དང་།ཁྱད་པར་དུ་ཁང་པའི་ཀ་བ་དང་བཅས་པའི་ཕྱོགས་གང་སར་རྫ་དཔལ་སྤྲུལ་དང་།རྗེ་བློ་བཟང་གྲགས་པ་སོགས་མཁྱེན་རླབས་འགྲན་ཟླ་བྲལ་བའི་བོད་མཁས་པའི་ལེགས་བཤད་ཐང་གའི་མེ་ལོང་དུ་བྲིས་པ་བཀལ་འདུག་པས་ང་ཚོར་རིག་གནས་དང་མཉམ་འདྲེས་ཀྱི་བོད་ཟས་ཁང་ཞིག་ཡིན་པའི་ཚོར་སྣང་སྟེར།སྦྱིན་བདག་ཕོ་གཞོན་དོན་གྲུབ་ཚེ་རིང་ནི་ཕ་ཡུལ་རྫ་ཆུ་ཁ་ནས་མལ་གྲོ་གུང་དཀར་རྫོང་མལ་གྲོ་གུང་དཀར་གྲོང་རྡལ་གྱི་ཞིང་པའི་བུ་མོ་ཞིག་དང་ལས་ཀྱིས་སྦྲེལ་ཏེ་དེ་གའི་ཞིང་པ་ཞིག་ཏུ་གྱུར།སྤྱི་ལོ་ལོར་ཁོང་གཉིས་ན་གཞོན་བཟའ་ཚོས་མ་དངུལ་སྒོར་ཁྲི་ལྷག་ཙམ་བཏང་སྟེ་ལྷ་སར་བོད་ཟས་ཟ་ཁང་ལེགས་པོ་ཞིག་གཉེར་དོན་ནི་ཞིང་པའི་དཀའ་སྤྱད་རྟུལ་ཕོད་ཀྱི་སྙིང་སྟོབས་ངོམས་པ་ཞིག་དང་།ཟ་ཁང་ལས་རིགས་ཀྱི་འགྲན་རྩོད་ཁྲོད་ཞིང་པའི་ཟ་ཁང་གིས་བོད་ཀྱི་སྲོལ་རྒྱུན་ཞལ་ལག་གི་བྲོ་བ་ཉམས་མེད་ཅིག་བཤམས་ཏེ་རང་གཞན་དོན་གཉིས་བསྒྲུབ་ཕྱིར་རོ།།